Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων"(1)

(1999/C 329/03)

Στις 7 Ιουνίου 1999, και σύμφωνα με τις διατάξεις του άρθρου 71, παράγραφος 1, στοιχείο γ), της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα μεταφορών, ενέργειας, υποδομών, κοινωνίας των πληροφοριών στο οποίο ανατέθηκε η προετοιμασία των σχετικών εργασιών επεξεργάστηκε τη γνωμοδότησή του στις 20 Ιουλίου 1999, με βάση την εισηγητική έκθεση του κ. Giesecke.

Κατά την 366η σύνοδο ολομέλειάς (συνεδρίαση της 22.9.1998), η Οικονομική και Κοινωνική Επιτροπή υιοθέτησε με 89 ψήφους υπέρ και 2 κατά την ακόλουθη γνωμοδότηση.

1. Εισαγωγή

1.1. Σε όλα τα κράτη μέλη της Ευρωπαϊκής Ένωσης, ο πληθυσμός παρακολουθεί με μεγάλη προσοχή τις μεταφορές επικίνδυνων εμπορευμάτων και τα σχετικά με αυτές μέτρα.

1.2. H παρούσα πρόταση επιδιώκει να συμβάλει στη δέουσα εφαρμογή των κανόνων ασφάλειας και ποιότητας των οδικών μεταφορών επικίνδυνων εμπορευμάτων.

1.3. Σχετίζεται με την οδηγία 94/55/ΕΚ, η οποία μέχρι στιγμής δεν έγινε δυνατό να εφαρμοσθεί πλήρως.

1.4. Το αποφασιστικό πρόβλημα συνίσταται στο γεγονός ότι οι ομοιόμορφοι σε επίπεδο ΕΚ κανόνες για τα δοχεία επικίνδυνων εμπορευμάτων της κλάσης 2 (αέρια) της Ευρωπαϊκής Επιτροπής Τυποποίησης (CEN) δεν ήταν έτοιμοι εγκαίρως, σύμφωνα με την οδηγία 94/55/ΕΚ.

1.5. Τα σχετικά αέρια, που περιέχονται για παράδειγμα σε αναπτήρες, συσκευές ψεκασμού, συσκευές μαγειρέματος για κατασκήνωση ή αποτελούν καύσιμα θέρμανσης για ιδιωτική χρήση ή χρησιμοποιούνται ως αέρια βιομηχανικής χρήσης, συσκευάζονται και μεταφέρονται με φορτηγά αυτοκίνητα.

1.6. Σε όλα τα κράτη μέλη υπάρχουν, από μίας ογδονταετίας περίπου, διαφορετικές διατάξεις βάσει του επαγγελματικού ή μεταφορικού δικαίου σχετικά με τη συσκευασία και τη μεταφορά επικίνδυνων εμπορευμάτων της κλάσης 2 (αέρια).

1.7. Αυτές οι εθνικές διατάξεις είναι δυνατό, ιδιαίτερα λόγω κλιματικών συνθηκών (π.χ. στη Φινλανδία ή στην Ελλάδα) να διαφέρουν σε σοβαρό βαθμό εκτός άλλων από πλευράς τεχνικών διαγραφών. Συνεπώς, απαιτείται η θέσπιση μίας κοινής ευρωπαϊκής ρύθμισης.

1.8. Οι κανόνες τυποποίησης αφορούν σε κάθε κράτος μέλος τις αρχές και τα επαγγελματικά σωματεία. Σε κάθε κράτος μέλος υπάρχει συνεπώς η ανάγκη σημαντικού συντονισμού.

1.9. Οι εθνικές προτάσεις και εκείνες των ενώσεων σε κοινοτική βαθμίδα επιβάλλεται να συντονισθούν, και κατά τη σχετική διαδικασία να σημειωθούν οι εκτεταμένες διαφορές συμφερόντων. Οπωσδήποτε για την ΟΚΕ είναι αδιανόητο ότι δεν υφίσταται ακόμη κανένα πρότυπο της CEN αν και θέματα ασφαλείας και περιβάλλοντος το απαιτούν.

2. Η πρόταση οδηγίας της Επιτροπής

2.1. Βάσει του παρατιθέμενου στην εισαγωγή σκεπτικού, η Επιτροπή επιθυμεί την παράταση των προβλεπόμενων στην οδηγία 94/55/ΕΚ προθεσμιών.

2.2. Προτείνει η ίδια προθεσμίες ή παραπέμπει, εξαιτίας της πολυπλοκότητας του θέματος, την εξέταση του ενδεχομένου περαιτέρω παρατάσεων των προθεσμιών εκ μέρους της "επιτροπής προσαρμογής" που προβλέπεται από το άρθρο 9.

2.3. Προτείνει ακόμη τη συνέχιση της ισχύος των "ad hoc συνθηκών" αποκλειστικά για τις εσωτερικές μεταφορές επικίνδυνων εμπορευμάτων.

3. Γενικές παρατηρήσεις

3.1. Βάσει των ανωτέρω λόγων, η πρόταση οδηγίας της Επιτροπής κρίνεται κατάλληλη και αποδεκτή.

3.2. Η ΟΚΕ συνιστά τα επιμέρους κράτη μέλη, κατά τις τοπικές μεταφορές, να εφαρμόζουν αυστηρότερους κανόνες από τους ισχύοντες βάσει της Ευρωπαϊκής Συμφωνίας για τις Διεθνείς Οδικές Μεταφορές Επικίνδυνων Εμπορευμάτων (ADR). Τούτο εξυπηρετεί την ισότητα ευκαιριών με τις σιδηροδρομικές μεταφορές.

3.3. Δεδομένου ότι είναι δυνατόν να υπάρξουν περιορισμένες απαιτήσεις, η ΟΚΕ ζητεί από την Επιτροπή να διασαφηνίσει την έννοια του όρου "τοπικές μεταφορές". Σε καμία περίπτωση αυτός δεν θα πρέπει να έχει την έννοια της επέκτασης σε μεγαλύτερα τμήματα των περιοχών διανομής.

3.4. Ενόψει διαφόρων ατυχημάτων στο παρελθόν, η ΟΚΕ αναμένει ότι οι αρμόδιες κυβερνήσεις κατά την έκδοση κατ' εξαίρεση αδειών για ad hoc μεταφορές θα θεσπίσουν αυστηρότερα μέτρα.

4. Ειδικές παρατηρήσεις

4.1. Η πρόταση οδηγίας, στο άρθρο 6, εδάφιο 9, περιλαμβάνει μία απαγόρευση διακριτικής μεταχείρισης για την ιδιαίτερη περίπτωση των "τοπικών μεταφορών". Η ΟΚΕ ζητεί να ισχύσει η ίδια αρχή και για την ειδική περίπτωση των "ad hoc μεταφορών" του άρθρου 6, εδάφιο 11.

4.2. Όσον αφορά την περιγραφή της "τρέχουσας κατάστασης", στην πρόταση αναφέρεται ότι η εν λόγω οδηγία έπρεπε να ισχύει ήδη από την 1η Ιανουαρίου 1999.

4.3. Δεδομένου ότι, μέχρι στιγμής, αυτή δεν τέθηκε σε ισχύ, εξακολουθεί να ισχύει το εθνικό δίκαιο.

4.4. Η ΟΚΕ κατανοεί την καταρχάς αναμενόμενη θέση της Επιτροπής κατά την κατάθεση του παρόντος σχεδίου οδηγίας· πιστεύει, όμως, ότι η σημερινή πρόταση καλύπτει εγκαίρως τη διάρκεια της μεταβατικής διάταξης.

Βρυξέλλες, 22 Σεπτεμβρίου 1999.

Ο Πρόεδρος

του τμήματος "Μεταφορές, ενέργεια, υποδομές, κοινωνία των πληροφοριών"

J. Ignacio GAFO FERNΑNDEZ

(1) EE C 171 της 18.6.1999, σ. 17.